2. ปัจจัยความเสี่ยง

2.1 ความเสี่ยงจากความผันผวนของตลาดหลักทรัพย์ฯ

ผลการดำเนินงานของธุรกิจหลักทรัพย์ขึ้นอยู่กับหลายปัจจัย รวมถึงเศรษฐกิจมหภาค
สภาวะของตลาดการเงินและความเชื่อมั่นของนักลงทุน
ซึ่งหากเกิดความผันผวนของเศรษฐกิจและตลาดทุน
จะส่งผลกระทบต่อมูลค่าการซื้อขายหลักทรัพย์และรายได้ค่านายหน้าการซื้อขายหลักทรัพย์ซึ่งเป็นรายได้หลักของบริษัทฯ
และบริษัทย่อย (บริษัทฯ ได้ลงทุนในบริษัทย่อยคือ บริษัทหลักทรัพย์ สินเอเซีย จำกัด เมื่อวันที่ 15
กันยายน 2552) รายได้ค่านายหน้าซื้อขายหลักทรัพย์ของบริษัทฯ รวมทั้งบริษัทย่อยในปี 2555 ปี
2554 และปี 2553 จำนวน 1,347.73 ล้านบาท จำนวน 1,222.11 ล้านบาท และจำนวน
1,081.50 ล้านบาท ในส่วนเฉพาะของบริษัทฯ มีรายได้ค่านายหน้าซื้อขายหลักทรัพย์ในปี 2555 ปี
2554 และปี 2553 จำนวน 1,232.46 ล้านบาท จำนวน 1,096.28 ล้านบาท และจำนาวน
1,038.88 ล้านบาท ตามลำดับ

บริษัทฯ ได้มีนโยบายในการลดความเสี่ยงจากการพึ่งรายได้จากค่านายหน้าซื้อขายหลักทรัพย์
โดยการเพิ่มรายได้ในธุรกิจด้านอื่นๆ ของบริษัท ซึ่งได้แก่ ธุรกิจวาณิชธนกิจ
ธุรกิจนายหน้าซื้อขายสัญญาซื้อขายล่วงหน้า ธุรกิจการยืมและให้ยืมหลักทรัพย์
ธุรกิจตัวแทนซื้อขายตราสารหนี้ และธุรกิจตัวแทนซื้อและขายคืนหน่วยลงทุน
ธุรกิจการซื้อขายหุ้นในต่างประเทศ อีกทั้งบริษัทฯ จะนำเสนอธุรกิจใหม่ๆ
เพื่อเป็นทางเลือกในการลงทุนให้แก่ลูกค้าและเพิ่มแหล่งรายได้ของบริษัทให้มีความหลากหลายในอนาคต

2.2 ความเสี่ยงจากการแข่งขันในธุรกิจหลักทรัพย์

ธุรกิจหลักทรัพย์เป็นธุรกิจที่มีการแข่งขันภายในอุตสาหกรรมค่อนข้างสูง
เนื่องจากมีลักษณะการให้บริการที่ใกล้เคียงกัน มีจำนวนผู้ให้บริการที่เปิดดำเนินงานในปัจจุบันถึง 32
ราย อีกทั้งตลาดหลักทรัพย์ฯ ได้กำหนดให้ในปี 2553-2554
ค่าธรรมเนียมการซื้อขายหลักทรัพย์คิดแบบขั้นบันได (Sliding scale) คือ
มีอัตราค่าธรรมเนียมแปรผันลดลง ตามปริมาณธุรกรรมที่เพิ่มขึ้น
และเมื่อปริมาณธุรกรรมเพิ่มขึ้นถึงระดับหนึ่ง อัตราค่าธรรมเนียมสามารถเปลี่ยนเป็นแบบต่อรองกันได้
หลังจากนั้นนับตั้งแต่วันที่ 1 มกราคม 2555 เป็นต้นไป ให้คิดค่าธรรมเนียมแบบต่อรองอย่างเสรี
ซึ่งการแข่งขันด้านราคาจะเป็นไปอย่างรุนแรง

เพื่อรองรับผลกระทบจากการแข่งขัน บริษัทฯ
ได้เตรียมความพร้อมด้วยการสร้างความแข็งแกร่งของธุรกิจ
รองรับการคิดค่าธรรมเนียมแบบต่อรองอย่าง นอกจากนั้นบริษัทฯ
ยังได้เน้นการให้บริการที่มีคุณภาพและสร้างสรรค์ในด้านต่าง ๆ
รวมถึงการขยายธุรกิจใหม่เพื่อเป็นทางเลือกหรือเพื่ออำนวยความสะดวกในการลงทุนให้แก่ลูกค้า
และเพื่อเพิ่มช่องทางในการหารายได้ของบริษัท

2.3 ความเสี่ยงจากการพึ่งพิงลูกค้ารายใหญ่หรือน้อยราย

ในปี 2555 ปี 2554 และปี 2553 มูลค่าการซื้อขายหลักทรัพย์ของลูกค้ารายใหญ่ 10
อันดับแรกของบริษัทฯ เท่ากับ 172,709 ล้านบาท143,807 ล้านบาท และ 114,959 ล้านบาท
หรือคิดเป็นสัดส่วนร้อยละ 20.26 ร้อยละ 22.28 และร้อยละ 20.51
ของมูลค่าการซื้อขายหลักทรัพย์รวมของบริษัทฯ ตามลำดับ ดังนั้น หากบริษัทฯ
สูญเสียลูกค้ากลุ่มดังกล่าวไป
อาจส่งผลกระทบต่อรายได้ค่าธรรมเนียมนายหน้าซื้อขายหลักทรัพย์ของบริษัทฯ ได้

บริษัทฯ
ได้ตระหนักถึงผลกระทบดังกล่าวที่อาจจะเกิดขึ้นจึงมีแนวทางในการรองรับความเสี่ยงโดยพยายามขยายฐานลูกค้ารายย่อย
และลูกค้าสถาบันทั้งในและต่างประเทศให้มีจำนวนมากขึ้น
โดยมีจำนวนลูกค้ารายย่อยที่เปิดบัญชีซื้อขายหลักทรัพย์ ณ สิ้นปี 2555 จำนวน 40,126 บัญชี ณ สิ้นปี
2554 จำนวน 40,477 บัญชี และ ณ สิ้นปี 2553 จำนวน 32,465 บัญชี นอกจากนี้ บริษัทฯ
ยังพยายามขยายฐานลูกค้าสถาบันใหม่ทั้งในและต่างประเทศอย่างต่อเนื่อง

2.4 ความเสี่ยงจากการจัดจำหน่ายและรับประกันการจำหน่ายหลักทรัพย์

แม้ว่าการจัดจำหน่ายและรับประกันการจำหน่ายหลักทรัพย์สามารถสร้างรายได้ให้แก่บริษัทฯ
และเป็นปัจจัยหนึ่งในการรักษาและขยายฐานลูกค้าของบริษัทฯ แต่บริษัทฯ มีความเสี่ยงหากบริษัทฯ
ในฐานะผู้รับประกันการจำหน่ายไม่สามารถจำหน่ายหลักทรัพย์ได้หมดตามที่รับประกันไว้ บริษัทฯ
จะต้องรับหลักทรัพย์ที่เหลือจากการจำหน่ายเข้าไว้ในพอร์ตการลงทุนของบริษัทฯ อันอาจทำให้บริษัทฯ
ต้องรับรู้ผลขาดทุนหากราคาของหลักทรัพย์ดังกล่าวภายหลังที่เข้าซื้อขายในตลาดหลักทรัพย์ฯแล้วลดลงต่ำกว่าราคาที่รับประกันการจำหน่าย
นอกจากนี้ ยังส่งผลกระทบต่อสภาพคล่องของบริษัทฯ อีกด้วย
ความเสี่ยงที่เกิดขึ้นนี้อาจเป็นผลมาจากปัจจัยต่างๆ เช่น
การกำหนดราคาขายหลักทรัพย์ที่ไม่เหมาะสมกับความต้องการของนักลงทุน
และความไม่แน่นอนในตลาดเงินและตลาดทุน เป็นต้น

เพื่อรองรับความเสี่ยงที่อาจเกิดขึ้น บริษัทฯ
จะทำการวิเคราะห์ถึงราคาที่เหมาะสมของหลักทรัพย์ที่จะจำหน่าย
ตรวจสอบข้อมูลและความน่าสนใจของบริษัทที่เสนอขายหลักทรัพย์อย่างรอบคอบ
พิจารณาถึงความต้องการของลูกค้าในหลักทรัพย์ที่จะจำหน่าย
และสภาวะของตลาดเงินและตลาดหลักทรัพย์ฯ โดยก่อนการรับประกันการจำหน่ายหลักทรัพย์นั้น
คณะกรรมการบริหารของบริษัทฯ จะเป็นผู้ประเมินความเสี่ยงในการอนุมัติการรับประกันการจำหน่าย
ทำให้การดำเนินงานที่ผ่านมาของบริษัทฯ
ไม่เคยประสบกับปัญหาอันสืบเนื่องมาจากความเสี่ยงจากการจัดจำหน่ายและรับประกันการจำหน่ายหลักทรัพย์
นอกจากนี้ บริษัทฯ มีการดำรงเงินกองทุนสภาพคล่องสุทธิ (Net Capital Rule: NCR)
ในอัตราที่สูงเกินกว่าเกณฑ์ที่สำนักงาน ก.ล.ต. ซึ่งกำหนดที่ร้อยละ 7 มาโดยตลอด โดย ณ วันที่
28 ธันวาคม 2555 บริษัทฯ มีอัตราส่วนเงินกองทุนสภาพคล่องสุทธิร้อยละ 49.39

2.5 ความเสี่ยงจากการผิดนัดชำระเงินของลูกค้าและหนี้สูญ

บริษัทฯ ได้ลดความเสี่ยงจากการผิดนัดชำระราคา โดยได้พิจารณาคัดเลือกลูกค้าที่มีคุณภาพ
มีฐานะทางการเงินที่มั่นคง พร้อมกันนี้
ได้มีการกำหนดหลักเกณฑ์การพิจารณาวงเงินซื้อขายหลักทรัพย์ให้เป็นตามเกณฑ์ของสมาคมบริษัทหลักทรัพย์
อีกทั้งยังมีการดำเนินการพิจารณาทบทวนวงเงินซื้อขายหลักทรัพย์ให้เหมาะสมกับฐานะการเงินของลูกค้า
กรณีลูกค้ามีการผิดนัดชำระราคา โดยบริษัทฯ จะมีขั้นตอนในการดำเนินการอย่างมีประสิทธิภาพ
ซึ่งโดยส่วนใหญ่แล้วลูกค้าจะมีหลักทรัพย์ในบัญชี ทำให้บริษัทฯ
สามารถบังคับขายหลักทรัพย์เพื่อการชำระหนี้ของลูกค้าได้ทันที
ประกอบกับการที่ตลาดหลักทรัพย์ได้กำหนดให้ลูกค้ารายย่อยทุกรายต้องวางหลักประกันสำหรับการซื้อขายหลักทรัพย์ในบัญชีเงินสดไม่ต่ำกว่าร้อยละ
15 ของวงเงินซื้อขายหลักทรัพย์

นอกจากนี้ บริษัทฯ ยังได้มีบริการให้กู้ยืมเงินเพื่อซื้อหลักทรัพย์แก่ลูกค้าเพิ่มมากขึ้น อย่างไรก็ตาม
บริษัทฯ มีหลักเกณฑ์ในการพิจารณาอนุมัติวงเงินและการควบคุมติดตามอย่างเคร่งครัดและรัดกุม
โดยบริษัทฯ จะมีการกำหนดรายชื่อหลักทรัพย์ และอัตรามาร์จิ้นเริ่มต้น (Initial Margin Rate)
และมีการทบทวนรายชื่อหลักทรัพย์อย่างสม่ำเสมอ อีกทั้งบริษัทฯ
มีการควบคุมให้ลูกค้าวางหลักประกันไว้ในบัญชีมาร์จิ้น
และหากทรัพย์สินของลูกค้ามีมูลค่าลดลงต่ำกว่าอัตรามาร์จิ้นรักษาสภาพ บริษัทฯ
จะดำเนินการเรียกหลักประกันเพิ่มหรือบังคับขาย แล้วแต่กรณี

ณ 31 ธันวาคม 2555 บริษัทฯ มียอดลูกหนี้ธุรกิจหลักทรัพย์และดอกเบี้ยค้างรับรวมเท่ากับ 3,067.2
ล้านบาท โดยมีมูลหนี้จัดชั้นต่ำกว่ามาตรฐานจำนวน 0.8 ล้านบาท และมูลหนี้จัดชั้นสงสัยจำนวน
74.0 ล้านบาท ซึ่งเป็นสัดส่วนร้อยละ 0.03 และร้อยละ 2.41
ของยอดลูกหนี้ธุรกิจหลักทรัพย์และดอกเบี้ยค้างรับรวม ตามลำดับ โดยบริษัทฯ
ได้ตั้งสำรองมูลหนี้จัดชั้นสงสัยไว้แล้วเต็มจำนวน ปัจจุบันบริษัทฯ อยู่ระหว่างการติดตามให้ชำระหนี้
และดำเนินคดีกับลูกหนี้รายที่ถูกจัดชั้นสงสัยดังกล่าว โดยบริษัทฯ
มีนโยบายจะตัดหนี้สูญต่อเมื่อคดีดังกล่าวถึงที่สุดแล้ว และลูกหนี้ไม่สามารถชำระหนี้ดังกล่าวได้

2.6 ความเสี่ยงทางด้านบุคลากร

บุคลากรถือเป็นปัจจัยสำคัญในการประกอบธุรกิจหลักทรัพย์ซึ่งเป็นธุรกิจการให้บริการ
โดยเฉพาะบุคลากรด้านการตลาด วาณิชธนกิจ และวิเคราะห์หลักทรัพย์
ซึ่งถือว่าเป็นวิชาชีพที่ใช้ความรู้ความชำนาญเฉพาะด้านและเป็นที่ต้องการของตลาดแรงงานเป็นอย่างมาก
ทั้งนี้การโยกย้ายบุคลากรดังกล่าว อาจส่งผลต่อความต่อเนื่องของการดำเนินงาน
และผลการดำเนินงานของบริษัทฯ ได้

เพื่อเป็นการลดความเสี่ยงและผลกระทบที่อาจเกิดขึ้นกับธุรกิจ อันเนื่องมาจากการโยกย้ายบุคลากร
บริษัทฯ
จึงมีนโยบายในการพัฒนาและเพิ่มพูนความรู้ความสามารถของพนักงานในทุกระดับและสายงานเพื่อให้สามารถทำงานทดแทนกันได้ในกรณีที่มีการโยกย้ายบุคลากร
นอกจากนี้ การที่ตลาดหลักทรัพย์ฯ ได้กำหนดมาตรการ
เพื่อควบคุมอัตราผลตอบแทนขั้นสูงสำหรับเจ้าหน้าที่การตลาด
ถือเป็นอีกปัจจัยหนึ่งที่ช่วยลดความรุนแรงของปัญหาการโยกย้ายเจ้าหน้าที่การตลาดได้อย่างมีประสิทธิภาพอีกทั้งบริษัทฯ
ยังมีมาตรการจูงใจพนักงานด้วยการให้ผลตอบแทนที่เหมาะสมและสอดคล้องกับสภาวะตลาดในรูปแบบต่าง
ๆ เช่น เงินเดือน โบนัส สวัสดิการ เป็นต้น รวมไปจนถึงการดูแลที่ดีจากคณะผู้บริหารของบริษัทฯ
ที่ให้ความใส่ใจในการปรับปรุงสภาพแวดล้อมในการทำงานให้ทันสมัย
และมีคุณภาพชีวิตที่ดีในการทำงาน
ทั้งยังมีนโยบายมุ่งเน้นการเสริมสร้างความผูกพันของบุคลากรภายในองค์กร
สนับสนุนการทำงานร่วมกันเป็นทีมงานที่ดี
พร้อมกับมีแผนในการพัฒนาบุคลากรเพื่อให้เกิดการพัฒนาขีดความสามารถในการทำงาน
และเกิดความก้าวหน้าในอาชีพอย่างมั่นคง

2.7 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญอีกปัจจัยหนึ่งในการประกอบธุรกิจ
ซึ่งการขัดข้องหรือความผิดพลาดของระบบดังกล่าวจะส่งผลกระทบโดยตรงต่อการดำเนินงานและความน่าเชื่อถือของบริษัทฯ
ปัจจุบันบริษัทฯ ได้ใช้ระบบซอฟต์แวร์ Intelligent Integrated Brokerage Application
(IIBS) สำหรับธุรกิจนายหน้าซื้อขายหลักทรัพย์ ซึ่งเป็นระบบคอมพิวเตอร์หลักที่ใช้ในธุรกิจหลักทรัพย์
โดยระบบ IIBS ประกอบด้วยส่วนสำคัญได้แก่ ส่วนระบบ Front Office Integrated System
(IFIS) ซึ่งเป็นระบบซื้อขายหลักทรัพย์แบบเรียลไทม์ (Real Time) และระบบ
การยืมและให้ยืมหลักทรัพย์(SBL) ที่เชื่อมต่อกับระบบ Front และ Back office ส่วนระบบที่ทาง
บริษัท มีให้บริการแก่ลูกค้า คือระบบ iTrade
ที่ทำให้ลูกค้าสามารถส่งคำสั่งซื้อขายหลักทรัพย์ได้โดยการเชื่อมต่อผ่านระบบอินเตอร์เน็ต
รวมถึงระบบที่ลูกค้าซื้อขายหลักทรัพย์ต่างประเทศ (Global Trading) ได้ด้วย
และอีกส่วนเป็นระบบ Securities Back-Office Automation System (SBA)
ซึ่งเป็นระบบเกี่ยวกับการชำระราคาซื้อขายหลักทรัพย์ระหว่างลูกค้าและศูนย์รับฝากหลักทรัพย์
รวมทั้งประมวลผลและจัดการระบบข้อมูลต่างๆ เช่น วงเงินเครดิตของลูกค้า
รายงานอัตราส่วนเงินกองทุนสภาพคล่องสุทธิ เป็นต้น และยังมีระบบ Oracle Finance
ซึ่งเป็นระบบบริหารจัดการด้านบัญชีและการเงินที่มีประสิทธิภาพ
นอกจากระบบงานด้านหลักทรัพย์แล้วบริษัทฯ ยังมีระบบงานด้านอนุพันธ์ โดยใช้ระบบ Front
Office Integrated Derivatives System (IFISD) และ SBAd ซึ่งเป็นระบบการซื้อขาย
Derivatives แบบเรียลไทม์ และระบบการประมวลผลจัดการข้อมูลทางด้าน Back Office

บริษัทฯ ได้เล็งเห็นถึงความสำคัญของระบบคอมพิวเตอร์
จึงมีการปรับปรุงและเพิ่มประสิทธิภาพของระบบอย่างต่อเนื่อง
โดยได้เพิ่มประสิทธิภาพในการประมวลผลให้รวดเร็วมากยิ่งขึ้นและรองรับข้อมูลได้มากขึ้น
อีกทั้งยังเพิ่มระบบการสำรองในทุกด้านไม่ว่าจะเป็นการสำรองข้อมูล ระบบไฟฟ้า
ระบบเครือข่ายให้มีความปลอดภัยมากยิ่งขึ้นด้วย โดยนอกจากระบบสำรองข้อมูลที่สำนักงานใหญ่แล้ว
บริษัทฯ ได้จัดตั้งศูนย์สำรองข้อมูลที่ 47/553-4, 47/557-8 ชั้น 8 อาคารบางกอกแลนด์
ถนนป๊อปปูล่า อำเภอปากเกร็ด จังหวัดนนทบุรี 11120
ซึ่งจะสามารถใช้งานแทนระบบคอมพิวเตอร์ด้านหลักทรัพย์
ได้ทันทีในกรณีที่ระบบที่สำนักงานใหญ่ขัดข้อง ทั้งนี้ หากพิจารณาในแง่อัตรา Utilization rate
ระบบคอมพิวเตอร์ของบริษัทฯ มีการใช้งานอยู่ในระดับเพียงร้อยละ 50 ในปัจจุบัน
ซึ่งยังสามารถประมวลผลและรองรับข้อมูลได้อีกเป็นจำนวนมาก และระบบงานด้าน Derivatives
บริษัทฯได้จัดให้มีเครื่องสำรองโดยใช้ระบบ Click Trade ของ TFEX และ Set Trade
เป็นระบบสำรอง ซึ่งสามารถใช้งานได้หากระบบ Derivatives หลักมีปัญหา
สำหรับนโยบายการควบคุมปฏิบัติงานและการรักษาความปลอดภัยด้านเทคโนโลยีสารสนเทศ บริษัทฯ
ได้ปฏิบัติตามกฎเกณฑ์ของสำนักงาน ก.ล.ต. โดยเคร่งครัด

ในส่วนของสาขาต่างจังหวัด บริษัทฯ ได้ติดตั้งระบบคอมพิวเตอร์สำหรับสาขาและเช่าวงจร MPLS
เป็นสายส่งข้อมูลหลักในการติดต่อกับสำนักงานใหญ่
ทำให้การส่งข้อมูลการซื้อขายหลักทรัพย์จากสาขามายังสำนักงานใหญ่รวดเร็วยิ่งขึ้น
พร้อมกับเช่าวงจรสำรองเพื่อติดต่อกับสำนักงานใหญ่โดยตรงหากระบบคอมพิวเตอร์สาขาเกิดขัดข้อง
ทำให้ความเสี่ยงในเรื่องการส่งข้อมูลระหว่างสำนักงานใหญ่กับสาขาลดลง อีกทั้งบริษัทฯ
ยังมีการจัดตั้งระบบไฟฟ้าสำรองในกรณีที่เกิดเหตุไฟฟ้าขัดข้อง

นอกจากนี้ บริษัทฯ
ยังมีการทดสอบระบบคอมพิวเตอร์เป็นประจำทุกเดือนในเรื่องการทำงานของระบบโดยรวม
โดยเฉพาะอย่างยิ่งเรื่องไฟฟ้าขัดข้อง อีกทั้งยังมีพนักงานจากบริษัทเจ้าของระบบมาตรวจสอบทุก 3
เดือน โดยตั้งแต่บริษัทฯ เปิดดำเนินงานมา บริษัทฯ ยังไม่มีเหตุขัดข้องเรื่องระบบดังกล่าว

ด้วยการพัฒนาระบบเทคโนโลยีสารสนเทศอย่างต่อเนื่อง
รวมทั้งการเลือกใช้เทคโนโลยีอย่างมีประสิทธิภาพ เพื่อการบริหารจัดการ การปฏิบัติงาน
และการบริการที่ดีที่สุดให้กับลูกค้า
ทำให้ความเสี่ยงที่เกิดจากความขัดข้องของระบบคอมพิวเตอร์จึงไม่เกิดขึ้น

2.8 ความเสี่ยงจากการที่ธุรกิจหลักทรัพย์เป็นธุรกิจที่อยู่ภายใต้กฎหมายและข้อกำหนดที่เข้มงวด รวมถึงข้อผิดพลาดในการประกอบธุรกิจ ซึ่งอาจส่งผลกระทบต่อผลการดำเนินงานและฐานะการเงินของบริษัทฯ

เนื่องจากธุรกิจหลักทรัพย์เป็นธุรกิจที่อยู่ภายใต้การควบคุมของกฎหมายและหน่วยงานต่าง ๆ เช่น
สำนักงาน ก.ล.ต. และตลาดหลักทรัพย์แห่งประเทศไทย ดังนั้น บริษัทฯ
จึงอาจได้รับผลกระทบจากการกำหนด และ/หรือ การเปลี่ยนแปลงหลักเกณฑ์นโยบาย
รวมทั้งมาตรการในการกำกับดูแลธุรกิจหลักทรัพย์ของภาครัฐหรือหน่วยงานที่กำกับดูแล นอกจากนี้
บริษัทฯ ยังอาจมีความเสี่ยงจากข้อผิดพลาดในการดำเนินธุรกิจในด้านต่างๆ เช่น
ความผิดพลาดในการปฏิบัติหน้าที่ของการเป็นที่ปรึกษาทางการเงิน
การไม่ปฏิบัติตามขั้นตอนในการรับคำสั่งซื้อขายหลักทรัพย์ของเจ้าหน้าที่การตลาด เป็นต้น
ซึ่งข้อผิดพลาดดังกล่าวอาจส่งผลกระทบต่อชื่อเสียงของบริษัทฯ และ/หรือพนักงานของบริษัทฯ
ถูกสั่งพักการให้บริการดังกล่าว หรือถูกเปรียบเทียบปรับจากหน่วยงานที่กำกับดูแล
ซึ่งอาจส่งผลถึงการดำเนินงานของบริษัทฯ ในที่สุด

อย่างไรก็ตาม บริษัทฯ มีนโยบายให้มีฝ่ายตรวจสอบภายในและฝ่ายกำกับดูแลการปฏิบัติงาน
ควบคุมดูแลและตรวจสอบให้พนักงานทุกระดับปฏิบัติตามข้อกำหนดและหลักเกณฑ์ต่างๆ
ของหน่วยงานที่กำกับดูแลอย่างเคร่งครัด และเมื่อมีการแก้ไขข้อกำหนด และ/หรือกฎเกณฑ์ต่างๆ
บริษัทฯ จะจัดให้มีการแจ้งประกาศ
กฎเกณฑ์ให้พนักงานที่เกี่ยวข้องทุกคนได้รับทราบอย่างทั่วถึงกันให้เป็นปัจจุบันทุกครั้ง

2.9 ความเสี่ยงจากการประกอบธุรกิจซื้อขายสัญญาซื้อขายล่วงหน้า

บริษัทฯ ได้รับอนุญาตจากสำนักงาน ก.ล.ต. เมื่อวันที่ 14 ตุลาคม 2548
ให้ประกอบธุรกิจซื้อขายสัญญาซื้อขายล่วงหน้า รวมทั้งมีคุณสมบัติครบถ้วนในการเป็นสมาชิกของบริษัท
ตลาดอนุพันธ์(ประเทศไทย) จำกัด (มหาชน) (Thailand Futures Exchange “TFEX”)
และบริษัทสำนักหักบัญชี (ประเทศไทย) (Thailand Clearing House “TCH”)
โดยบริษัทฯได้เริ่มให้บริการเป็นตัวแทนซื้อขายสัญญาซื้อขายล่วงหน้าตั้งแต่วันที่ 17 มีนาคม 2551
เป็นต้นมา ปัจจุบันมีจำนวนบริษัทสมาชิกรวมทั้งสิ้น 37 ราย

จากภาวะการซื้อขายสัญญาซื้อขายล่วงหน้าในปี 2555 พบว่า บริษัทฯ มีปริมาณการซื้อขายรวมทั้งสิ้น
879,906 สัญญา หรือ คิดเป็นร้อยละ 4.21 ของส่วนแบ่งการตลาด เพิ่มขึ้นจากปี 2554 ซึ่งบริษัทฯ
มีปริมาณการซื้อขายรวมทั้งสิ้น 857,604 สัญญา หรือ คิดเป็นร้อยละ 4.28 ของส่วนแบ่งการตลาด
และเพิ่มขึ้นจากปี 2553 ซึ่งมีปริมาณการซื้อขายรวมทั้งสิ้น 263,611 สัญญา หรือคิดเป็นร้อยละ
2.92 ของส่วนแบ่งการตลาด จึงเห็นได้ว่านักลงทุนได้ให้ความสนใจเพิ่มขึ้นเป็นอย่างมาก
และตั้งแต่บริษัทฯเริ่มให้บริการเป็นตัวแทนฯ
ลูกค้าของบริษัทฯก็ได้ให้ความสนใจเปิดบัญชีซื้อขายสัญญาซื้อขายล่วงหน้า
และส่วนแบ่งตลาดของบริษัทฯก็มีแนวโน้มที่เพิ่มขึ้นนับตั้งแต่เริ่มให้บริการ

บริษัทฯ และบริษัทย่อยมีรายได้ค่านายหน้าจากการซื้อขายสัญญาซื้อขายล่วงหน้า ในปี 2555 ปี 2554
และปี 2553 จำนวน 140.02 ล้านบาท จำนวน 179.39 ล้านบาท และจำนวน 67.79 ล้านบาท
ตามลำดับ ส่วนของบริษัทฯ มีรายได้ค่านายหน้าจากการซื้อขายสัญญาซื้อขายล่วงหน้า ในปี 2555 ปี
2554 และปี 2553 จำนวน 140.02 ล้านบาท จำนวน 179.39 ล้านบาท และจำนวน 58.96
ล้านบาท ตามลำดับ

เนื่องจากการซื้อขายสัญญาซื้อขายล่วงหน้าจะมีความเสี่ยงสูงจากความผันผวนของราคาและความซับซ้อนของลักษณะสินค้า
บริษัทฯ ได้มีการกำหนดการบริหารความเสี่ยงที่เข้มงวดและรัดกุม โดยได้กำหนดการวางเงินประกัน
(Margin) ให้เพียงพอก่อนส่งคำสั่งซื้อขายสัญญาซื้อขายล่วงหน้าของลูกค้าทั่วไป
และขั้นตอนการปฏิบัติงานที่ชัดเจนในการเรียกหลักประกันเพิ่มหรือการบังคับปิดฐานะ นอกจากนี้
บริษัทฯ ยังได้ดำเนินการจัดอบรมเพื่อให้ความรู้
และสร้างความเข้าใจในการให้บริการในสัญญาซื้อขายล่วงหน้าให้กับบุคลากรของบริษัทฯ
อย่างต่อเนื่อง